Chaos op talle paaie weens opstande in vragvervoerbedryfGroot verkeersopeenhopings is veroorsaak. (Foto: Rob Beezy/Twitter) Minstens 20 mense is in KwaZulu-Natal in hegtenis geneem in verband met betogings in die vragmotorbedryf. “Polisie-operasies op alle groot roetes en bekende brandpunte in die provinsie is verskerp en ons is op ŉ hoë gereedheidsgrondslag vir diegene wat beweer hulle betoog, maar dan misdaad pleeg,” het lt.genl. Khombinkosi Jula, polisiehoof in KwaZulu-Natal, gesê. Verskeie voorvalle van geweld in die vragmotorbedryf is die naweek aangemeld. Daar was ook dreigemente dat daar vandag wéér betogings oor probleme in die bedryf gaan wees. In een van die voorvalle is ŉ vragmotor Sondagaand buite Paarl in die Wes-Kaap aan die brand gesteek. Luidens berigte is klippe op die R301 gepak, wat die bestuurder gedwing het om stil te hou. Die vragmotor is daarna glo aan die brand gesteek. Die Wes-Kaapse polisie het by navraag gesê hulle is bewus van die voorval, maar dat ŉ klagte nie daaroor aangemeld is nie. In KwaZulu-Natal het 11 vragmotorbestuurders Sondagmiddag paaie na die Richardsbaai-hawe versper. Die polisie het die vragmotorbestuurders opgespoor en in hegtenis geneem op aanklagte van openbare geweld en die belemmering van verkeer, het brig. Jay Naicker, KwaZulu-Natalse polisiewoordvoerder, gesê. Van die items waarop beslag gelê is. (Foto: SA Polisie) Sondagaand is nóg vier mense naby Malvern in hegtenis geneem vir die besit van ŉ ongelisensieerde vuurwapen en 15 koeëls. Hulle het ook drie bottels met petrol, sewe selfone en ŉ paar handskoene by hulle gehad, het Naicker gesê. Die polisie het beslag gelê op die voertuig waarin hulle gereis het en die ondersoek na hulle moontlike betrokkenheid by ander misdaad word ondersoek. Die polisie het Maandag in die vroeë oggendure ook vyf mense naby Estcourt in die provinsie in hegtenis geneem, nadat die voertuig waarin hulle gereis het, glo verbind is met ŉ vorige voorval waar ŉ vragmotor aan die brand gesteek is. Die vyf het houers met petrol by hulle gehad. “Hulle word by die Estcourt-polisiestasie aangehou op aanklag van poging tot moord en opsetlike saakbeskadiging,” het Naicker gesê. Vanoggend is verkeer naby Stellenbosch hewig ontwrig toe ŉ vragmotor klaarblyklik verlate op die R300 gelos is. Dit het die pad versper en daar was geen teken van die bestuurder nie, het die Wes-Kaapse verkeerspolisie gesê. Die vragmotor is laatoggend weggesleep en word geskut, het Kenny Africa, Wes-Kaapse verkeerspolisiehoof, gesê. Verkeer op die N2 was egter steeds bitter stadig. Die M9 was egter tussen Baden Powellrylaan en die N2 gesluit, nadat vragmotorbestuurders sand op die pad uitgegooi het, het Africa gesê. Die Du Toitskloof-tonnel is ook gesluit nadat ŉ vragmotor klaarblyklik tussen die tolhek en die tonnel aan die brand gesteek is. Die ministers van indiensneming en arbeid, polisie, vervoer, asook binnelandse sake het gisteraand intussen inderhaas vergader om terugvoer te kry oor die situasie in die bedryf, asook om moontlike langtermynoplossings te bespreek. “Dit is belangrik om kennis te neem dat Suid-Afrika nie ŉ xenofobiese land is nie en dat wie ook al die wet oortree, daarvoor sal boet,” het die ministers in die verklaring gesê. Die verenigings vir vragmotorbestuurders in die vrag- en logistieke sektor het hulself die naweek van die beplande staking gedistansieer. Dít nadat inligting en kennisgewings op sosiale media versprei is waarin beweer word dat buitelandse vragmotorbestuurders vandag aangeval gaan word as hulle op Suid-Afrika se paaie ry. Sommige van die boodskappe beweer ook dat ŉ voedsel- en steenkooltekort in Suid-Afrika sal ontstaan omdat vragmotors verhoed gaan word om die land binne te kom.